એમ કોઈના કહેવાથી સુખી થવાતું હશે? અને ખરેખર આ લોકો ઈચ્છે છે કે આ ઘરમાં એ સુખેથી રહી શકે! પરિતોષ કોઈ પ્રાઈવેટ કંપનીમા કલાર્કની નોકરી કરતો. પોતાને જોવા આવ્યો ત્યારે તો કોઈ બેન્કમાં મોટો ઓફિસર હોય એવી અદાથી એનો ઇન્ટરવ્યુ લીધો હતો. એને ઘણીબધી વાતો કરવી હતી પરિતોષ જોડે, પણ થઈ ન શકી. એ લોકોની હા આવી એટલે માતો જંગ જીતી ગઈ હોય તેમ એના ગળે આ પરિતોષ નામના ચંદ્રકને પહેરાવી દીઘો. હજી સંસારમાં પોતે ઠરીઠામ થાય એ પહેલાં તો સસરાજીનો હુકમ આવી ગયો. ‘ઘરમાં આખો દિવસ બેસીને શું કરશો? તમારી મા હજુ કડધડે છે. ઘર સંભાળશે! તમે ભણેલાં છો તો કયાંક નોકરીનું ગોઠવી કાઢજો. આ મોંઘવારીમાં બે જણ કમાય તો જ સુખેથી રહેવાય!’